b'\n_START_ARTICLE_\nGomila Beli kri\xc5\xbe\n_START_SECTION_\nOpis\n_START_PARAGRAPH_\n\xc4\x8cas njegove postavitve ni to\xc4\x8dno znan, verjetno pa je bilo postavljeno sredi 18. stoletja, saj je podobno znamenje v   Rankovcih iz leta 1740. Znamenje stebrastega tipa ima slepe arkade in pravokotna polja, kjer so verjetno bile poslikave, a se niso ohranile. Leta 1740 je po srednji Evropi razsajala kuga, za tiste \xc4\x8dase neozdravljiva bolezen, ki je skoraj dva meseca morila po \xc2\xbbslovenski okroglini\xc2\xab, na ozemlju med rekama Rabo in Muro.\n_START_SECTION_\nOkoli\xc5\xa1\xc4\x8dine\n_START_PARAGRAPH_\nSkoraj dobesedno se je uresni\xc4\x8dila prerokba neke doma\xc4\x8dinke iz zaselka Kukojca:\xc2\xa0\xc2\xbbSmrt bo pri\xc5\xa1la skozi okna, pri\xc5\xa1la v pala\xc4\x8de,  pobrala otroke s ceste.  Trupla bodo le\xc5\xbeala kakor snopi za \xc5\xbeanjci.\xc2\xab\xc2\xa0Po vsej Slovenski okroglini (mi\xc5\xa1ljena je pokrajina med Muro in Rabo) je razsajala kuga. Nekateri so trdili, da so videli apokalipti\xc4\x8dnega jezdeca, kako je izlil na zemljo sedem \xc4\x8da\xc5\xa1 bo\xc5\xbejega srda. Drugi so videli \xc4\x8drno smrt, ogrnjeno z vite\xc5\xa1kim pla\xc5\xa1\xc4\x8dem in koso na rami. Duhovniki so pridigali na prostem pred cerkvijo. Izdane so bile stroge odredbe zoper kugo: ustavljen je bil ves promet, duhovniki in vra\xc4\x8di, ki so morali na nujno pot, so bili ogrnjeni s prtom, namo\xc4\x8denim v kis ali \xc5\xbeganje, vodo so morali pred uporabo prekuhavati. Zoper neposlu\xc5\xa1ne je bila uvedena kazen s \xc5\xa1ibanjem in prisilno delo. Kljub strogim ukrepom je kuga morila skoraj dva meseca po slovenski okroglini. Jeseni, 20.  oktobra 1740, je izdihnil avstrijski cesar in ogrski kralj Karel VI., \xc4\x8deprav so stali okrog njegove postelje najimenitnej\xc5\xa1i vra\xc4\x8di iz cele Evrope. Ljudje so \xc5\xa1epetali, da je tudi on umrl za kugo. V spomin na tisto stra\xc5\xa1no opusto\xc5\xa1enje so postavili stebrasto znamenje Beli kri\xc5\xbe. Epidemija ni pri\xc5\xa1la do Kukojce.\xc2\xa0\xc2\xbbKakor bi skrivala v sebi zbirko zdravilnih zeli\xc5\xa1\xc4\x8d\xc2\xab, je zapisano v knjigi Po sledeh zlatega peresa.'